CELEX: 62020TN0095
Language: sk
Date: 2020-02-19 00:00:00
Title: Vec T-95/20: Žaloba podaná 19. februára 2020 – Kazembe Musonda/Rada

20.4.2020   
            
            
               SK
            
            
               Úradný vestník Európskej únie
            
            
               C 129/7
            
         
      Žaloba podaná 19. februára 2020 – Kazembe Musonda/Rada
      (Vec T-95/20)
      (2020/C 129/07)
      Jazyk konania: francúzština
      
         Účastníci konania
      
      
         Žalobca: Jean-Claude Kazembe Musonda (Lubumbashi, Konžská demokratická republika) (v zastúpení: T. Bontinck, P. De Wolf a A. Guillerme, avocats)
      
         Žalovaná: Rada Európskej únie
      
         Návrhy
      
      Žalobca navrhuje, aby Všeobecný súd:
      
                  —
               
               
                  zrušil rozhodnutie Rady (SZBP) 2019/2109 z 9. decembra 2019 v rozsahu, v ktorom ponecháva meno žalobcu v bode 9 prílohy II rozhodnutia 2010/788/SZBP,
               
            
                  —
               
               
                  zrušil vykonávacie nariadenie Rady (EÚ) 2019/2101 z 9. decembra 2019 v rozsahu, v ktorom ponecháva meno žalobcu v bode 9 prílohy 1a nariadenia (ES) č. 1183/2005,
               
            
                  —
               
               
                  rozhodol, že ustanovenia článku 3 a článku 2 písm. b) rozhodnutia 2010/788/SZBP a článku 2b ods. 1 písm. b) nariadenia (ES) 1183/2005/ES,
               
            
                  —
               
               
                  uložil Rade povinnosť nahradiť trovy konania.
               
            
         Dôvody a hlavné tvrdenia
      
      Žalobca uvádza na podporu svojej žaloby štyri žalobné dôvody.
      
                  1.
               
               
                  Prvý žalobný dôvod je založený na porušení práva na obranu, vrátane porušenia povinnosti odôvodnenia, ktoré opodstatňuje opatrenia a zabezpečuje účinnú súdnu ochranu, ako aj porušenia práva byť vypočutý.
               
            
                  2.
               
               
                  Druhý žalobný dôvod je založený na zjavne nesprávnom posúdení, pokiaľ ide o zapojenie žalobcu do činov, ktoré predstavujú závažné porušovanie ľudských práv v Konžskej demokratickej republike.
               
            
                  3.
               
               
                  Tretí žalobný dôvod je založený na porušení práva na súkromný život, prezumpcie neviny a zásady proporcionality.
               
            
                  4.
               
               
                  Štvrtý žalobný dôvod je založený na tom, že ustanovenia článku 3 ods. 2 písm. b) rozhodnutia Rady 2010/788/SZBP z 20. decembra 2010 o reštriktívnych opatreniach voči Konžskej demokratickej republike a o zrušení spoločnej pozície 2008/369/SZBP (Ú. v. EÚ L 336, 2010, s. 30) a článku 2b ods. 1 písm. b) nariadenia Rady (ES) č. 1183/2005 z 18. júla 2005, ktorým sa zavádzajú určité osobitné reštriktívne opatrenia namierené proti osobám, ktoré porušujú zbrojné embargo voči Konžskej demokratickej republike (Ú. v. EÚ L 193, 2005, s. 1), nie sú uplatniteľné. V tejto súvislosti žalobca tvrdí, že právne kritérium, na ktorom sa zakladá zapísanie jeho mena do predmetného zoznamu, ako je definované v týchto článkoch, porušuje zásadu predvídateľnosti aktov Únie a zásadu proporcionality tým, že dáva Rade svojvoľnú a diškrečnú právomoc posúdenia.